**Masarykova Univerzita**

**Filozofická fakulta**

Seminář dějin umění

**Václav Špála – Děvčátko s kruhem**

DU0105 Písemná postupová zkouška

2014 Mária Chlebcová, UČO: 428121

OBSAH

[**ÚVOD** 3](#_Toc390203219)

[**1. ŽIVOT VÁCLAVA ŠPÁLU** 4](#_Toc390203220)

[1.1. Štúdium 4](#_Toc390203221)

[1.2. SVU Mánes a Skupina výtvarných umělců 5](#_Toc390203222)

[1.3. Prvá svetová vojna a skupina Tvrdošijných 5](#_Toc390203223)

[**2. CHARAKTERISTIKA TVORBY** 6](#_Toc390203224)

[**3. DĚVČÁTKO S KRUHEM** 8](#_Toc390203225)

[3.1. Základná charakteristika 8](#_Toc390203226)

[3.2. Popis diela 8](#_Toc390203227)

[**ZÁVER** 9](#_Toc390203228)

[**LITERATÚRA** 10](#_Toc390203229)

# ÚVOD

Keď som v galérii zahliadla v diaľke tento obraz, okamžite ma upútal svojou farebnosťou. Následne som pristúpila bližšie a pohľad na malé dievčatko s kruhom v ruke ma prenieslo do čias detstva, kedy som sa hodiny vonku hrávala s takýmto kruhom. Obraz ma zaujal natoľko, že som o ňom začala hľadať viac informácii a keď som zistila, aká osobnosť bol jeho autor, rozhodla som sa napísať svoju seminárnu prácu práve o ňom a tomto diele s názvom Děvčátko s kruhem.

V nasledujúcich kapitolách chcem predstaviť jednoho z najosobitejších a popredných predstaviteľov českého moderného umenia, Václava Špálu. Prvá kapitola je zameraná na jeho štúdium, život a rôzne umelecké spolky, ktorých bol členom. Obsahom ďalšej kapitoly je charakteristika jeho tvorby a posledná kapitola sa zameriava na obraz, ktorý ma tak veľmi upútal.



# 1. ŽIVOT VÁCLAVA ŠPÁLU

## 1.1. Štúdium

Václav Špála sa narodil 24. augusta 1885 v Žlunicích ako najmladší zo šiestich detí**.** V rokoch 1899 – 1902 sa učil na odbornej škole umeleckého zámočníctva v Hradci Králové. Počas štúdia, v roku 1900, navštevoval taktiež kurz ornamentálneho kreslenia Karla Vitězslava Maška na Uměleckoprůmyslové škole v Prahe. Po ukončení štúdia na odbornej škole sa presídlil do Prahy. V Prahe následne absolvoval kurz figurálneho kreslenia a modelovania na Uměleckoprůmyslové škole, kde sa snažil o prijatie k riadnemu štúdiu, avšak neúspešne. Po ukončení kurzu študoval na súkromnej krajinkárskej škole Ferdinanda Engelmüllera, kde si Špála upevnil prirodzené tendencie ku krajine. V roku 1903 bol prijatý na Akadémiu výtvarných umení, kde sa spoznal s takmer celou zakladateľskou generáciou českého moderného umenia (napríklad s Emillom Fillom, Antonínom Procházkom, Bohuslavom Kubištom, Otakarom Kubínom a ďalšími). O rok neskôr začal štúdium v ateliéri Františka Thieleho.

Prelomovou akciou českého moderného umenia a Špálovej tvorby bola výstava Edvarda Muncha v roku 1905 v pavilóne SVU Mánes[[1]](#footnote-1) pod Kinskou záhradou. Študenti Akadémie (vrátane Špálu) boli Munchom absolútne fascinovaní. Doposiaľ boli najväčšie vzory najmä diela Paula Cezanna, ktorý položil základ kubistickému a konštruktivistickému vyjadreniu a pevnej obrazovej skladbe, Paula Gaugina, ktorý ukázal možnosť vzťahu farieb, plochy a línie, a Vincenta van Gogha, s jeho oslepujúcou farebnosťou. Expresivita Munchovej tvorby umožnila preniesť do obrazov všetky pocity, nálady a postoje mladej generácie[[2]](#footnote-2). Špála sa pôsobením Muncha, a vzhľadom k nespokojnosti výučby na Akadémii, rozhodol odísť domov. Vzhľadom k chorobe, ktorá ho od mladosti sužovala, v druhej polovici roku 1907  bol nútený odísť na svoj prvý zdravotný pobyt do Dalmácie. Následne toho istého roku vznikla skupina Osma (skupina siedmych maliarov a jednoho študenta Akadémie), kde patril aj Špála. V roku 1909 bol Špála, spolu s Emillom Fillom a Vincencom Benešom, prijatý do *SVU Mánes*. V tom istom roku, vzhľadom k tomu, že takmer celý rok pracoval mimo školu a smeroval k „rozdielnym umeleckým cieľom naproti Akadémie“, bol nútený ukončiť štúdium na Akadémii.

## 1.2. SVU Mánes a Skupina výtvarných umělců

Na 35. členskej výstave SVU Mánes v roku 1911 sa vyhrotil spor medzi mladšími a staršími členmi spolku. Hlavným problémom bolo vedenie časopisu ktorý spolok vydával – *Volné směry*. Po vyhlásení výsledkov nových spolkových volieb (žiadny z mladších členov zvolený samozrejme nebol) celá mladá generácia založila vlastný spolok a časopis. Tak vznikla *Skupina výtvarných umelcov*, kde patrili taktiež spisovatelia (Karel Čapek a ďalší), hudobníci (Jaroslav Krička a ďalší) a teoretici (Vilém Dvořák, Jan Borovičk a ďalší.). Skupina bola pod vedením Emilla Fillu a výdávala umelecký časopis *Umělecký měsíčník*. Skupina sa striktne orientovala na „picassovský“ a „braquovský“ kubizmus a len v malom množstve tolerovala iné výtvarné prejavy. Práve to začalo vyvolávať medzi členmi Skupiny konflikty. V roku 1912 vystúpil Špála zo Spolku výtvarných umelcov (spolu s bratmi Čapkovými, V. Hofmanom, V.H. Brunnerom, Josefom Chocholom a Ladislavom Šímom) a vrátil sa do SVU Mánes.

## 1.3. Prvá svetová vojna a skupina Tvrdošijných

Koncom roka 1914 bol Špála odvedený do vojenského prijímaču a o rok na to bol odvelený na front do Maďarska. Avšak po krátkom čase v mokrých zákopoch sa naplno prejavila tuberkulóza a tak strávil väčšinu vojenského života v nemocnici v Siofóku pri Balatone. Napokon sa Špálove vojenské ťaženie skončilo dobre – začiatkom roka 1917 bol prepustený domov zo zdravotných dôvodov.

V roku 1914 sa vo Weinerovej galérii uskutočnila výstava šiestych umelcov (Josef Čapek, Václav Špála, Rudolf Kremlička, Ján Zrzavý, Vlastislav Hofman, Otakar Marvánek), uvedená heslom *,,A přece! Výstava několika tvrdošijných“*. Na základe dlhodobých priateľských kontaktov vznikla skupina Tvrdošijných (názov inšpirovaný heslom výstavy), ktorá ovplyvňovala českú umeleckú scénu až do roku 1925. Stranou neostal ani Špálov osobný život a tak sa v roku 1918 oženil so svojou snúbenicou Janou Rychlíkovou, ktorej tvár môžeme vidieť na niekoľkých portrétoch a kresbách. V rokoch 1920–1924 spolupracoval s umeleckoremeselným družstvom Artěl v Prahe. Artěl bol v úzkom kontakte s väčšinou členov Tvrdošijných po dobu ich existencie. Dňa 13. novembra 1945 obdržal Špála titul národného umelca. Boj s chorobou, ktorá umelca zužovala takmer celý jeho život, napokon prehral dňa 12. mája 1946. Václav Špála zomrel v nočných hodinách vo svojej střešovickej vile.

# 2. CHARAKTERISTIKA TVORBY

Václav Špála patril generačne k umeleckej avantgarde. Bol jedným z hlavných predstaviteľov českého moderného umenia a ako zakladajúci člen Skupiny výtvarných umělců a Tvrdošijných sa účastnil najvýznamnejších udalostí spojených s počiatkami českého moderného umenia. Vidiecke prostredie, v ktorom vyrastal výrazne ovplyvnilo najmä jeho neskoršiu tvorbu. Fascinovala ho zmyslovosť vidieckeho typu žien, prírodné živly a taje prírody. Práve tieto veci Špála rád spájal vo svojich dielach. V niekoľkých prevedeniach témy s názvom *Koupání,*[[3]](#footnote-3) sa snažil zobraziť ženskú zmyslovosť spojenú s prírodným živlom ‑ vodou. K začiatkom jeho tvorby patrí nepochybne jeho tušové obdobie, kedy vznikali jedinečné, zmyslovo silné kresby. V počiatočných rokoch štúdia si začal viesť skicáre, do ktorých kreslil tušové krajiny, rodinu ale aj kópie podľa súčasných umelcov, ktorí ho zaujali (hlavne Munch, Gaugin, Derain, Renoir, Degas a iní). Zo štúdia na akadémii sa zachovalo množstvo kresieb hláv – modelov, väčšinou starších pánov s dlhými vlasmi a fúzami. Okrem tušových kresieb sa v tomto období Špála venoval aj olejomaľbám, hlavne portrétom, autoportrétom a krajinám. Cesta do Dalmácie v roku 1907 obohatila Špálovu paletu o jasné a žiarivé farby, ktoré sa až do jeho smrti stali najtypickejšou rysou jeho tvorby. V portrétoch a najmä v autoportrétoch sa snažil o introspektívny pohľad do portrétovanej osoby a v krajinkárskej tvorbe sú zvýraznené najmä zmyslové prvky a neskrotnosť prírodných dejov. Poučenie Cezannom (rytmická práca so štetcom a priestorové riešenie obrazu bez klasickej perspektívy) a Munchom (pokus o zachytenie vnútorných pocitov a stavov) sa naplno prejavilo v jeho potrétoch. Okruh olejomalieb z raného obdobia doplňujú kvetinové zátišia, ktorým sa Špála venoval počas celej jeho tvorby. V rokoch 1910–1911 si v niekoľkých prácach overoval kubizujúce tvaroslovie, týkajúce sa najmä vzťahu priestoru a tvaru. Jeho kubizmus bol založený na rytmickom maliarskom geste a jasnej farebnosti. V rokoch 1912–1914 vznikla celá rada krajín s kopcami a mnoho-figurálnych kompozícií.

Kubizmus v rámci figurálnych obrazov umožnil Špálovi prepojiť priestor a dievčenské telá v jeden celok. V nich môžeme sledovať tri možné prístupy – v prvom sa dotkol geometrizujúceho tvaroslovia a obrazy rozvrhol do pravidelných, vzájomne sa prestupujúcich horizontálnych a vertikálnych plánov, s červeno-modrými jednotlivými časťami. V ďalšom expresívnejšom prístupe sa takmer dotkol hraníc abstraktného umenia – lineárne poňatie obrazov s obmedzenou farebnou škálou (ružová, červená a fialová), v ktorej telo stratilo reálne obrysy a nahradili ich hrotité, dramaticky na seba narážajúce kontúry. Tretia skupina figurálnych malieb rozpracováva (v rôznych variantách – akvarely aj olejomaľby) motív *koupání* či *venkovanek.* V období, ktoré sa taktiež nazýva ako *zelené*, tvoril najmä olejomaľby krajín z okolia Sázavy, neskôr Srbska na Berounce a Choceradu. V tejto dobe ešte používal farebnú, veľmi kontrastnú škálu farieb – zelené lesy a lúky, hnedé skaly, modrá bola voda a taktieť premenlivá obloha. Po 1. svetovej vojne sa začal venovať intenzívne grafike, ilustráciám, návrhom na knižné obálky a plagáty, a pod. Špála bol taktiež autorom legendárneho plagátu k prvej výstave Tvrdošijných, alebo návrhu na plagát pre Československú republiku. Avšak jeho najpozoruhodnejším grafickým dielom sa stali ilustrácie ku knihe *Babička* od Boženy Nemcovej. V rokoch 1920 – 1924, počas spolupráce s umeleckopriemyslovým družstvom Artěl, vytváral ľudové hračky a drevené dózy, sady krabičiek s rastlinným a zoomorfným vzorom a pod. Z jeho pôsobenia v oblasti mimo maľby sú dôležité a zaujímavé ešte dva návrhy k divadelným inscenáciám. V roku 1926 navrhol výpravu k *Jiříkovu vidění* od Josefa Kajetána Tyla a v roku 1936 navrhol scénu, exteriérovú aj interiérovú dekoráciu a kostýmy ku inscenácii *Maryša* od bratov Mrštíkov. Jeho vrcholným obdobím v maľbe krajín boli roky 1927‑1930 , kedy maľoval v Orlických horách, južných Čechách a taktiež na Sázave. Z rokov 1929 a 1930 pochádza výnimočná séria modrých krajín, ktoré Špála maľoval na Panském mlýnu. Počas vojny musel vymieňať svoje obrazy aj obrazy svojich súčasníkov, ktoré vlastnil, za jedlo a ďalšie potreby bežného života. Veľa prác dnes už bohužiaľ nie je možné dohľadať, ale napriek tomu sa stále objavujú noví a noví „Špálovia“ a obraz jeho tvorby sa stále prehĺbuje.

# 3. DĚVČÁTKO S KRUHEM

## 3.1. Základná charakteristika

Obraz je namaľovaný olejovou technikou na plátno o rozmeroch 53,7 x 67,5 cm. V ľavom dolnom rohu sa nachádza signatúra VŠ 19, čo odpovedá iniciálkam Václava Špálu a roku, v ktorom obraz namaľoval a to 1919. Aktuálne sa nachádza v stálej expozícii moderného a súčasného umenia v Moravskej gálerii - Pražákovom paláci v Brne. Obraz bol pre galériu získaný a zakúpený v roku 1960.

## 3.2. Popis diela

Aj keď sa Špála počas vojny venoval maľovaniu najmä krajiniek, figurálna tvorba stále tvorila pomerne veľkú časť tvorby. Neveľké rozmery obrazu sú typickou črtou pre Špálovú tvorbu – obrazy maľoval iba pár hodín, na rozdiel od iných umelcov, ktorí pri práci na svojom diele strávili niekedy aj rok.

Na tomto obraze v centrálnej časti môžeme vidieť dievčatko s kruhom v ruke, ktoré sa nachádza pravdepodobne v dedinskom prostredí medzi kopcami kraja. V pozadí ešte môžeme zahliadnuť malý domček. Obraz je maľovaný v intenzívnych odtieňoch modrej a červenej, ktoré sú presvetľované bielou. Plôšky a plochy obrazu sú pokryté rovnobežnými ťahmi stupňujúcej sa, saturujúcej farby. Vzniknuté obdĺžnikové plochy, najmä na kopcoch, hrajú všetkými smermi, prevláda však smer diagonálny. Jednotlivé farby sú kladené vedľa seba, prekrývajú sa iba výnimočne, akoby maľba bola akousi farebnou skladačkou. Na obraze vyniká fauvistická nota a spôsobom štylizácie postavy dievčatka aj Špálov primitivizujúci sklon, ktorý A. Matějček definoval slovami: ,, Zatiaľ čo ostatným bol primitivizmus akousi dobrovoľne na seba vzatou askézou, bol Špálov primitivizmus vlastnou podstatou jeho ľudskej aj umeleckej bytosti, v ktorej vôľa tvoriť nedomáhala sa širokého obzoru kultúrneho. Stačil mu jeho český vidiek, poľné valy, pestré záhradky, bucľaté dievčatá, a to všetko v tvaroch, ktorým nebrala ani najkrajnejšia formálna abstrakcia konkrétnu formu a typ. V hľadaní výrazu jednoduchého a okamžite účinného neváhal Špála deformovať oblý tvar geometricky, redukovať farebnosť vecí na dva tri ostré tóny, avšak i tu trval vzťah k prírode ako dodávateľke motívu, tvaru, svetla aj farby.“[[4]](#footnote-4)

# ZÁVER

V tejto seminárnej práci som sa snažila načrtnúť život a tvorbu Václava Špálu, ktorého som doposiaľ poznala iba okrajovo ako predstaviteľa českého moderného umenia. Po prečítaní literatúry o jeho živote a tvorbe som bola unesená jeho svojskou osobnosťou. Celý život bojoval so zákernou chorobou a tento boj s ňou prehral vo veku 61 rokov. Napriek tomu miloval život, vidiek, svoju rodinu a hlavne umenie. Najlepšie to vyjadril sám Václav Špála: ,,Miluju větrné krajiny, barvy kytek, živí gesta lidí – hlavně lidi. Miluji projevy žití.“[[5]](#footnote-5)

Podľa môjho názoru obraz, ktorý som si od neho vybrala, je skutočne veľmi zaujímavý a pútavý, či už farebnou kompozíciou, postavou dievčatka s kruhom alebo pocitmi, ktoré (aspoň vo mne) evokuje – radosť a bezstarostnosť. Každý jeden krát, keď sa naň pozriem, páči sa mi o niečo viac. Svojím skromným úsudkom ho považujem za majstrovské dielo minimálne českého moderného umenia.

# LITERATÚRA

HLUŠIČKA, Jiří. *České moderní malířství v Moravské galerii v Brně. I: (obdo-bí 1890-1919)*. 1. vyd. Brno: Blok, 1984, 301 s.

KOTALÍK, Jiří. *Václav Špála*. 1. vyd. Praha: Odeon, 1972, 81 s.

KREJČÍ, Jiří. *Václav Špála*. 1. vyd. Praha: Orbis, 1947, 37 s.

RACHLÍK, František. *Národní umělec Václav Špála*. 1. vyd. Praha: Státní nakladatelství krásne literatury, hudby a umění, 1955, 109 s.

ŠPÁLA, Václav a Tomáš BERGER. *Václav Špála: mezi avantgardou a živobytím*. V Praze: Národní galerie, 2005, 274 s. ISBN 80-703-5299-X.

1. Spolok výtvarných umelcov Mánes [↑](#footnote-ref-1)
2. ŠPÁLA, Václav a Tomáš BERGER. *Václav Špála: mezi avantgardou a živobytím*. V Praze: Národní galerie, 2005, s. 20-21. ISBN 80-703-5299-X. [↑](#footnote-ref-2)
3. Napríklad z roku 1915, olej na lepenke, 66 x 50cm, Národná galéria, Praha. [↑](#footnote-ref-3)
4. HLUŠIČKA, Jiří. *České moderní malířství v Moravské galerii v Brně. I: (obdo-bí 1890-1919)*. 1. vyd. Brno: Blok, 1984, s. 205. [↑](#footnote-ref-4)
5. ŠPÁLA, Václav a Tomáš BERGER. *Václav Špála: mezi avantgardou a živobytím*. V Praze: Národní galerie, 2005, s. 17. ISBN 80-7035-299-x. [↑](#footnote-ref-5)